For at FerieCamp har et ens udtryk og læsevenligheden er i top, skal følgende punkter følges. Ellers har I frihed til at formulere nogle gode inspirerende tekster.

* Lav en kort introduktion
* Aktiviteterne skrives i rækkefølge efter hvornår de afholdes.
* Dag og tidspunkt holdes simpelt: *fx Alle dage kl. 10-12.30*
* Hver opmærksom på ikke at lave ekstra mellemrum fx før/efter bindestreg (kl. 13 – 16)
* Lav ikke overskrifter med STORE BOGSTAVER
* Læs korrektur på din tekst inden du sender den ind.
* Skriv evt. telefonnr. som børn/forældre kan ringe direkte til under campen, hvis I vil det (valgfrit)
* En kort beskrivelse af en aktivitet skal indeholde:
	+ Navn på aktivitet og hvem der står for den
	+ Dag/tidsrum og specifikt sted hvis campen afholdes på en større lokation
	+ Hvad kan man forvente?
	+ Er der særlige forhold som er vigtige at beskrive, fx tilmelding, begrænsede pladser, skal man have særligt tøj, indendørs/udendørs, aldersgruppe.

# Eksempel på en fritekst:

Kom på FerieCamp på Tingbjerg Bibliotek\Kulturhus. Det bliver både hyggeligt og sjovt! Du kan udfolde dig kreativt og få sved på panden sammen med lokale foreninger og kunstnere.

Tegneundervisning med Henriette fra DesignVanilie

Alle dage kl. 10-13, i stueetagen på Tingbjerg Bibliotek

Lær tips og teknikker af vores dygtige tegneunderviser Henriette, så du kan blive bedre til at lave super flotte tegninger. For de 8-14-årige, under 8 år skal være ifølge med en voksen.

Håndbold med IF Stadion

Alle dage kl. 10-14, i hallen på Tingbjerg Skole

Sammen med de dygtige trænere fra den lokale håndboldklub kan du blive mega sej til fx at lave skruebolde, hopskud eller måske er du den nye straffekast-specialist? Vi skal spille sjove spil med bold og vi slutter af med en turnering om fredagen, hvor der er præmier. Tilmelding til turnering på dagen.

Lav din egen robot med Coding Pirates

Alle dage kl. 12-14, i værkstedet på 1. på Tingbjerg Bibliotek

Vær med til at bygge robotter, programmere og lege med alle mulige forskellige former for teknologi. Fra 6 år. Tag gerne dine forældre med.

Rollespil med Eventyrridderne

Mandag, onsdag og fredag kl. 12-15, i skolegården på Tingbjerg Skole

Om mandagen kan du med hjælp fra eventyrridderne bygge dit helt eget sværd, onsdag laver vi tryllestave og fredag slutter vi det hele af med Ridderprøven, hvor du kan slås mod en ridder, skyde med bue og pil efter monsterhoveder, skrive kærlighedsdigte til elverprinsessen og se om du er egnet til at blive slået til ridder!

Violin-laboratorie med musiker Alexander Kraglund

Tirsdag-torsdag kl. 13.30-16, i bevægelsessalen på Tingbjerg Bibliotek

På violinlaboratoriet kan du sammen med violinist Alexander Kraglund komme helt tæt på det smukke, gamle instrument. Her vil du opleve violinens mange udtryk og selv få lov at spille med og så skal vi finde ud af om det virkeligt kan passe at der er rigtige hestehår på violinbuen. Der er begrænsede antal violiner, der kan derfor opstå ventetid.